CELEX: 32021D0351
Language: bg
Date: 2021-02-22 00:00:00
Title: Решение (ЕС) 2021/351 на Съвета от 22 февруари 2021 година за позицията, която трябва да се заеме от името на Европейския съюз на срещата на страните по Споразумението за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов

26.2.2021   
               
               
                  BG
               
               
                  Официален вестник на Европейския съюз
               
               
                  L 68/184
               
            
         РЕШЕНИЕ (ЕС) 2021/351 НА СЪВЕТА
         от 22 февруари 2021 година
         за позицията, която трябва да се заеме от името на Европейския съюз на срещата на страните по Споразумението за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 43, параграф 2 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Споразумението за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов (наричано по-нататък „споразумението“), договорено под егидата на Организацията на ООН за прехрана и земеделие (ФАО), в която членува и Съюзът, беше одобрено от Съюза с Решение 2011/443/ЕС на Съвета (1). Споразумението влезе в сила на 5 юни 2016 г.
                  
               
                     (2)
                  
                  
                     Срещата на страните е органът за вземане на решения по силата на споразумението и има правомощието да приема мерки за предотвратяването, възпирането и премахването на незаконния, недеклариран и нерегулиран (ННН) риболов, които са задължителни за страните. Този орган заседава на всеки две години или по-често, ако вземе такова решение.
                  
               
                     (3)
                  
                  
                     В член 24, параграф 2 от споразумението се предвижда, че четири години след влизането в сила на споразумението ФАО свиква среща на страните за преглед и оценка на неговата ефективност при постигането на заложената в него цел (наричана по-нататък „първата среща за преглед“). След това страните трябва да вземат решение за провеждане на по-нататъшни такива срещи, ако е необходимо. Специални срещи на страните могат да се провеждат и по друго време, ако страните преценят, че това е необходимо или по писмено искане на която и да е от тях.
                  
               
                     (4)
                  
                  
                     Целесъобразно е да бъде определена позицията, която трябва да се заеме от името на Съюза на първата среща за преглед, предвидена да се проведе от 31 май до 4 юни 2021 г., както и на трите последващи двугодишни срещи на страните и всички съответни междусесийни срещи, тъй като мерките съгласно споразумението ще бъдат задължителни за Съюза и ще могат да окажат решаващо въздействие върху съдържанието на правото на Съюза, а именно регламенти (ЕО) № 1005/2008 (2) и (ЕО) № 1224/2009 на Съвета (3), Регламент (ЕС) 2017/2403 на Европейския парламент и на Съвета (4) и Регламент за изпълнение (ЕС) № 404/2011 на Комисията (5).
                  
               
                     (5)
                  
                  
                     Поради необходимостта от съобразяване на позицията на Съюза с нови обстоятелства въз основа на съответната информация, представена преди или по време на срещата на страните, следва също така да бъдат установени процедури, съобразени със заложения в член 13, параграф 2 от Договора за Европейския съюз принцип на лоялно сътрудничество между институциите на Съюза, за ежегодното уточняване на позицията, която трябва да се заеме от името на Съюза на срещата на страните.
                  
               
                     (6)
                  
                  
                     Целта на споразумението е да се предотвратява, възпира и премахне ННН риболов, чрез прилагане на ефективни мерки на пристанищната държава. Споразумението ограничава стимулите за корабите, извършващи ННН риболов, да продължат да извършват дейност, като същевременно предотвратява достъпа на рибните продукти, получени от такъв риболов, до националните и международните пазари.
                  
               
                     (7)
                  
                  
                     ННН риболов представлява една от най-сериозните заплахи за устойчивата експлоатация на живите водни ресурси, като застрашава основите на общата политика на Съюза в областта на рибарството, както и международните усилия за насърчаване на по-доброто управление на океаните.
                  
               
                     (8)
                  
                  
                     Срещата на страните отговаря за приемането на мерки, насочени към осигуряване на прилагането на споразумението и съответно към дългосрочното опазване и устойчивото използване на живите морски ресурси и морските екосистеми. Съюзът следва да изпълнява активна, ефективна и конструктивна роля на срещата на страните, за да се гарантира прилагането на споразумението и да се насърчи международното сътрудничество в областта на ННН риболов,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Позицията, която трябва да се заеме от името на Съюза на срещата на страните по Споразумението за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов, е в съответствие с принципите и насоките относно позицията, която трябва да се заеме от името на Съюза на срещата на страните (6).
            
            
               2.   Позицията, посочена в параграф 1, се установява за първата среща за преглед, както и за трите последващи двугодишни срещи на страните и всички свързани с тях междусесийни срещи.
            
         
         
            Член 2
            
               1.   Преди всяка среща на страните — когато този орган има за задача да приеме решения с правно действие за Съюза — се предприемат необходимите действия, така че в позицията, която ще бъде изразена от името на Съюза, да бъде взета под внимание най-актуалната научна и друга релевантна информация, предоставена на Комисията, в съответствие с принципите и насоките, посочени в член 1, параграф 1.
            
            
               2.   За целите на параграф 1 и въз основа на информацията, посочена в него, Комисията представя на Съвета достатъчно рано преди всяка среща на страните писмен документ, съдържащ елементите на предлаганото уточняване на позицията на Съюза, за обсъждане и одобряване на детайлите на позицията, която да бъде изразена от името на Съюза.
            
            
               3.   Ако по време на среща на страните не е възможно да се постигне споразумение — включително на място — позволяващо в позицията на Съюза да бъдат взети под внимание нови елементи, въпросът се отнася до Съвета или до подготвителните му органи.
            
         
         
            Член 3
            Позицията, посочена в член 1, параграф 1, се подлага на оценка и по целесъобразност се преразглежда от Съвета по предложение на Комисията най-късно за срещата на страните, следваща третата двугодишна среща на страните след първата среща за преглед.
         
         
            Член 4
            Настоящото решение влиза в сила в деня на приемането му.
         
         
            Съставено в Брюксел на 22 февруари 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  Решение 2011/443/ЕС на Съвета от 20 юни 2011 г. за одобряване, от името на Европейския съюз, на Споразумението за мерките на пристанищната държава с цел предотвратяване, възпиране и премахване на незаконния, недеклариран и нерегулиран риболов (ОВ L 191, 22.7.2011 г., стр. 1).
         
            (2)  Регламент (ЕО) № 1005/2008 на Съвета от 29 септември 2008 г. за създаване на система на Общността за предотвратяване, възпиране и премахване на незаконния, недеклариран и нерегулиран риболов, за изменение на регламенти (ЕИО) № 2847/93, (ЕО) № 1936/2001 и (ЕО) № 601/2004 и за отмяна на регламенти (ЕО) № 1093/94 и (ЕО) № 1447/1999 (ОВ L 286, 29.10.2008 г., стр. 1).
         
            (3)  Регламент (ЕО) № 1224/2009 на Съвета от 20 ноември 2009 г. за създаване на система за контрол на Съюза за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (ОВ L 343, 22.12.2009 г., стр. 1).
         
            (4)  Регламент (ЕС) 2017/2403 на Европейския парламент и на Съвета от 12 декември 2017 г. относно устойчивото управление на външните риболовни флотове и за отмяна на Регламент (ЕО) № 1006/2008 на Съвета (ОВ L 347, 28.12.2017 г., стр. 81).
         
            (5)  Регламент за изпълнение (ЕС) № 404/2011 на Комисията от 8 април 2011 г. за определяне на подробни правила за прилагането на Регламент (ЕО) № 1224/2009 на Съвета за създаване на система за контрол на Общността за гарантиране на спазването на правилата на общата политика в областта на рибарството (ОВ L 112, 30.4.2011 г., стр. 1).
         
            (6)  Вж. документ ST 5410/21 на http://register.consilium.europa.eu.